钦定古今图书集成/明伦汇编/官常典/第573卷 > 张子良
## 钦定古今图书集成/明伦汇编/官常典/第573卷 > 张子良

按《元史》本传：“子良，字汉臣，涿州范阳人。金末，四方兵
起，所在募兵自保。子良率千馀人入燕、蓟间，耕稼已
绝，遂聚州人，阻水治舟筏，取蒲鱼自给，从之者众，至
不能容。子良部勒定兴、新城数万口，就食东平，东平
守纳之。久之，守弃东平还汴，檄子良南屯宿州，又南
屯寿州。夏全劫其民出鸡口。李敏据州，子良率麾下造敏，敏欲害之，走归宿，因以宿帅之众，夺全所劫老
幼数万以还。全怒，连徐、邳之军来攻，子良与宿帅斫
其营，全失其军符，走死扬州。时金受重围于汴，声援
尽绝。有国用安者，图以涟水之众入援，道阻，游兵不
能进。子良与一偏将，昼伏夜行，得入汴，达用安意。金
君臣以为“自天降也”，曲赐劳来，凡所欲，皆如用安请，
因以徐、宿授子良。明年，子良进米五百石于汴，授荣
禄大夫，总管陜西东路兵马，仍治宿州。当是时，令已
不行于陕，而用安亦卒不得志。徐、宿之间，民无食者，
出城拾稆穟以食，子良严兵护之，以防钞掠。猝遇敌，
子良被重伤，乃率其众就食泗州。泗守阅兵，将图之，
子良与麾下十数人即军中生缚其守。民不欲北归
者，欲走傍郡，子良资以舟楫，无敢掠其财物。岁戊戌，
率泗州西城二十五县军民十万八千馀口，因元帅
阿术来归。太宗命为东路都总帅，授银青荣禄大夫，
陞京东路行尚书省，兼都总帅，管领元附军民，进金
紫光禄大夫。庚子，赐金符。“自兵兴以来，子良转徙南
北，依”之，以全活者，不可胜计。癸丑，宪宗命为归德府
总管，管领元附军民。中统二年夏四月，世祖命为归
德泗州总管，降虎符，仍管领泗州军民总管。七年，罢
元管户，隶诸郡县，改授昭勇大将军、大名路总管，兼
府尹。八年卒，年七十八。赠昭勇大将军、佥枢密院事、
上轻车都尉，追封清河郡侯，谥“翼敏。”子二人：长懋、次
亨。